Γνωμοδότηση της Οικονομικής και Κοινωνικής Επιτροπής σχετικά με την «Πράσινη Βίβλο για το εμπόριο»

(97/C 287/09)

Στις 25 Νοεμβρίου 1996, και σύμφωνα με το άρθρο 198 της Συνθήκης για την ίδρυση της Ευρωπαϊκής Οικονομικής Κοινότητας, η Επιτροπή αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την «Πράσινη Βίβλο για το Εμπόριο».

Το τμήμα βιομηχανίας, εμπορίου, βιοτεχνίας και υπηρεσιών, στο οποίο ανατέθηκαν οι σχετικές εργασίες της ΟΚΕ, υιοθέτησε τη γνωμοδότησή του στις 7 Μαΐου 1997, με βάση την εισηγητική έκθεση του κ. Φώλια.

Κατά την 346η σύνοδο ολομέλειάς της (συνεδρίαση της 28ης Μαΐου 1997), η Οικονομική και Κοινωνική Επιτροπή υιοθέτησε την ακόλουθη γνωμοδότηση με 95 ψήφους υπέρ, 4 κατά και 19 αποχές.

1. Εισαγωγή

1.1. Η «Πράσινη Βίβλος» για το εμπόριο είναι η πρώτη σοβαρή προσπάθεια σε ευρωπαϊκό επίπεδο να καταγραφεί, να αναλυθεί και κυρίως να σχεδιαστεί μία από τις σημαντικότερες οικονομικές δραστηριότητες της ΕΕ, όπως είναι το εμπόριο.

1.2. Η παρουσίαση, μετά από ανεπιτυχείς προσπάθειες πολλών ετών, της «Πράσινης Βίβλου», μόνον θετικά πρέπει να αντιμετωπιστεί διότι δίνει τη δυνατότητα για την έναρξη ενός σοβαρού και υπεύθυνου διαλόγου σε όλα τα ευρωπαϊκά επίπεδα, ο οποίος όχι μόνον θα εμβαθύνει στην περιγραφή της υπάρχουσας κατάστασης και των υπαρχόντων προβλημάτων, αλλά κυρίως θα φέρει στην επιφάνεια τις νέες προοπτικές οι οποίες θα σηματοδοτήσουν την πορεία του εμπορίου στον 21ο αιώνα.

1.2.1. Εντούτοις, πρέπει να τονισθεί ότι η Πράσινη Βίβλος για το Εμπόριο περιλαμβάνει μόνο μια επιφανειακή και, ως αποτέλεσμα, εν μέρει ασαφή περιγραφή της θέσης του εμπορίου στην Ευρωπαϊκή Ένωση. Έτσι, οι αναλύσεις και οι συστάσεις σχετικά με την πολιτική για το χονδρικό εμπόριο, το εξαγωγικό και το εισαγωγικό εμπόριο, τους εμπορικούς αντιπροσώπους και μεσίτες και το πλανώδιο εμπόριο είναι εντελώς ανύπαρκτες, παρά το γεγονός ότι πρόκειται για ιδιαίτερα σημαντικές δραστηριότητες για τις οποίες η Επιτροπή θα πρέπει να εκπονήσει μελέτες καταγραφής των ειδικών προβλημάτων τους, της συνεισφοράς τους στη συνολική προστιθέμενη αξία και των προοπτικών τους.

1.3. Ενόψει του νέου αιώνα, όπως γράφει στην εναρκτήρια ανακοίνωσή του ο αρμόδιος για θέματα εμπορίου Επίτροπος, κ. Χ. Παπουτσής, «το εμπόριο έρχεται αντιμέτωπο με ένα ευρύ φάσμα προκλήσεων που περιλαμβάνουν την εισαγωγή του Ευρώ, την απασχόληση, την ανταγωνιστικότητα και τη συνοχή τόσο στο αγροτικό όσο και στο αστικό περιβάλλον, και την κοινωνία των πληροφοριών, ιδίως σε συνάρτηση με το ηλεκτρονικό εμπόριο».

1.4. Μόνο η συζήτηση, στην οποία θα δώσει ώθηση η Πράσινη Βίβλος, θα επιτρέψει τη διαμόρφωση μιας διαφορετικής εικόνας των διαρθρώσεων και των εξελίξεων του ευρωπαϊκού εμπορίου. Στο σημείο αυτό, κρίνεται εξαιρετικά σκόπιμο να ληφθούν πλήρως υπόψη τα αποτελέσματα της εμπειρικής μελέτης σχετικά με το εμπόριο. Υπό την παρούσα της μορφή, η Πράσινη Βίβλος δεν είναι σε θέση να παράσχει κατάλληλες συστάσεις στις επιχειρήσεις ή στα πολιτικά όργανα σχετικά με το εμπόριο.

1.5. Η ΟΚΕ εύχεται και ελπίζει η «Πράσινη Βίβλος για το Εμπόριο» να αποτελέσει την αρχή ενός γόνιμου διαλόγου και προβληματισμού.

2. Διάρθρωση και ανάπτυξη του εμπορίου

2.1. Οικονομική και κοινωνική σημασία του εμπορίου

2.1.1. Το εμπόριο είναι αποδεδειγμένα ο μεγαλύτερος δημιουργός θέσεων εργασίας στην ΕΕ. Επειδή, παράλληλα με την αύξηση των θέσεων εργασίας θα πρέπει να βελτιώνεται και η ποιότητα των παρεχομένων υπηρεσιών, γι'αυτό θα πρέπει στόχος των εμπορικών επιχειρήσεων να είναι η δημιουργία νέων εξειδικευμένων θέσεων εργασίας για νέους και γυναίκες και όχι για ευκαιριακούς εργαζόμενους, όπως συνταξιούχοι, φοιτητές, ή επισκέπτες σε μια πόλη, παράλληλα με εξειδικευμένες θέσεις εργασίας πλήρους απασχόλησης και με θέσεις ημιαπασχόλησης (20-25 ώρες εβδομαδιαίως) που θα προορίζονται κυρίως για μητέρες μικρών παιδιών.

2.1.2. Ιδιαίτερη έμφαση πρέπει να δοθεί στην ανάπτυξη εμπορικών υπηρεσιών τόσο σε κοινοτικό, όσο και σε εθνικό επίπεδο. Ο στόχος που πρέπει να τεθεί, ο οποίος θα μπορούσε να γίνει και σύνθημα, είναι: «ακόμη μία θέση εργασίας σε κάθε εμπορική επιχείρηση». Εν δυνάμει, η επίτευξη αυτού του στόχου μεταφράζεται σε 4,5 εκατομμύρια νέες θέσεις εργασίας, αρκεί να δημιουργηθούν οι προϋποθέσεις ανάπτυξης. Και αυτό δεν είναι ουτοπία ...

2.2. Συγκέντρωση και ανταγωνισμός στο εμπόριο

2.2.1. Οι ανεξέλεγκτες συγκεντρώσεις στο εμπόριο θα μπορούσαν να προκαλέσουν μη επιθυμητές παρενέργειες στην αγορά, στη βιομηχανία, στο ανταγωνιστικό εμπόριο και στην κατανάλωση. Για να αποφευχθούν δυσμενείς επιπτώσεις για όλους τους εμπλεκόμενους στην εμπορική δραστηριότητα, θα πρέπει να εφαρμόζεται με αυστηρότητα η υφιστάμενη νομοθεσία που αφορά των αθέμιτο ανταγωνισμό, τους οικονομικούς συνασπισμούς, την κατάργηση της δεσπόζουσας θέσης και τις μονοπωλιακές τάσεις.

2.2.2. Η μεγάλη δύναμη που διαθέτουν οι καταναλωτές μπορεί να συνεισφέρει ουσιαστικά στην ορθολογική εξέλιξη των συγκεντρώσεων, δεδομένου ότι ο σωστά πληροφορημένος καταναλωτής είναι οπαδός της πολυφωνίας στην προσφορά αγαθών και υπηρεσιών.

2.3. Η ανάπτυξη του ανεξάρτητα οργανωμένου εμπορίου

2.3.1. Η παρατηρούμενη ανάπτυξη του συγκεντρωμένου εμπορίου σε καμία περίπτωση δεν πρέπει να σημαίνει, και δεν σημαίνει, την εξαφάνιση του ανεξάρτητου μικρομεσαίου εμπορίου.

2.3.1.1. Οι ανεξάρτητες ΜΜΕ έχουν ορισμένα μοναδικά πλεονεκτήματα σε σύγκριση με το συγκεντρωμένο εμπόριο έναντι των πελατών τους (προσωπική επαφή, τοπική δραστηριότητα, πληροφόρηση σχετικά με τις ανάγκες των πελατών σε καθημερινή βάση, εύκολη διανομή κατ'οίκον).

2.3.2. Ο υφιστάμενος σκληρός ανταγωνισμός που επικρατεί σε όλα τα επίπεδα του εμπορίου έχει θέσει οροφές, αν και ελαστικές, στις τιμές πώλησης αγαθών. Έτσι, η έμφαση κατά την επιδίωξη του κέρδους έχει μετατοπισθεί από το στάδιο της πώλησης στο στάδιο της αγοράς των αγαθών.

2.3.3. Στο γεγονός αυτό, ακριβώς οφείλεται και η σημερινή έντονη ανάπτυξη του ανεξάρτητα οργανωμένου εμπορίου υπό διάφορες μορφές:

- συνεργασίες χονδρεμπόρων 7

- συνεργασίες λιανοπωλητών 7

- κοινοπραξίες και συνδέσεις αγορών (συνδεδεμένες επιχειρήσεις) 7

- εθελοντικές αλυσίδες χονδρεμπόρων ή/και λιανοπωλητών 7

- δικαιόχρηση (franchising) 7

- συνεργασίες στους τομείς της λογιστικής, του marketing, των μεταφορών, της ηλεκτρονικής επεξεργασίας δεδομένων, της διαφήμισης, κ.λπ.

2.3.4. Πρέπει να δημιουργηθεί ένα σαφές πλαίσιο κοινοτικών κανόνων που θα ενθαρρύνουν τις συνεργασίες ΜΜΕ εμπορίου, στοιχείο απαραίτητο για την επιβίωση και ανάπτυξή τους.

2.4. Ανάπτυξη της εσωτερικής αγοράς και διεθνοποίηση

2.4.1. Διασυνοριακό Εμπόριο στην εσωτερική αγορά

2.4.1.1. Όσο διατηρούνται εθνικές κανονιστικές διατάξεις, τόσο θα παραμένουν οι δυσκολίες για εμπορικές πράξεις σε διασυνοριακό επίπεδο εντός της ενιαίας αγοράς. Γι'αυτό πρέπει να συνεχισθεί εντονότερα η προσπάθεια σε κοινοτικό και εθνικό επίπεδο για την άρση όλων των εμποδίων που, τεχνηέντως ή μη, ακόμη υφίστανται.

2.4.1.2. Μπορούν να δημιουργηθούν ζώνες κανονιστικά «απλουστευμένων εμπορικών συναλλαγών» σε συγκεκριμένη έκταση εκατέρωθεν των συνόρων χωρών μελών της ΕΕ, με την επίτευξη συμφωνίας των επιχειρηματικών φορέων των δύο πλευρών (π.χ. Εμπορικά Επιμελητήρια) για την απλούστευση κάποιων γραφειοκρατικών διαδικασιών και την αποδοχή ομοίων πρακτικών στην άσκηση της επιχειρηματικής δράσης και στις δύο πλευρές.

2.4.2. Διασυνοριακό Εμπόριο με χώρες εκτός ΕΕ

2.4.2.1. Οι δυνατότητες επιτυχούς διείσδυσης των αμερικανικών και ιαπωνικών επιχειρήσεων σε τρίτες αγορές ενισχύεται και από το γεγονός ότι τόσο οι ΗΠΑ όσο και η Ιαπωνία διαθέτουν, κάθε μία ξεχωριστά:

- κοινό νομικό, κανονιστικό, θεσμικό πλαίσιο 7

- κοινό νόμισμα 7

- κοινή νοοτροπία 7

- κοινή γλώσσα,

κάτι το οποίο δεν ισχύει για την ΕΕ σήμερα.

2.4.2.2. Πρέπει να καταβληθούν έντονες και συντονισμένες προσπάθειες για την επίτευξη ευρωπαϊκής κανονιστικής ομοιομορφίας, η οποία θα βοηθήσει τις ευρωπαϊκές επιχειρήσεις στην επιχειρηματική τους εξωστρέφεια.

2.4.2.3. Το κοινοτικό εμπόριο παίζει ήδη πρωταγωνιστικό ρόλο στον εκσυγχρονισμό του εμπορίου των χωρών ΚΑΕ. Το ίδιο μπορεί να συμβεί και στις αγορές των χωρών της Βαλκανικής, της Μαύρης Θάλασσας και της Μεσογείου παρά τα οικονομικά και κοινωνικά προβλήματα που αυτές αντιμετωπίζουν σήμερα.

2.4.2.4. Η ΟΚΕ καλεί την Επιτροπή να επιταχύνει τις αποστολές διερεύνησης δυνατοτήτων εμπορικών και συνεταιριστικών σχέσεων προς τις χώρες αυτές μέσω της ΕΕΔ, όπως έπραξε πρόσφατα προς Ρωσία, Ουκρανία, Ουγγαρία, για να μπορούν να συνταχθούν αναφορές προς τη ΓΔ Ι που να προτείνουν μέτρα, τα οποία θα ενίσχυαν το εμπόριο και την ανάπτυξη διαφόρων προγραμμάτων στήριξης του εμπορίου.

2.4.2.5. Οι μεγάλες κανονιστικές διαφορές που υφίστανται μεταξύ χωρών μελών της ΕΕ και τρίτων χωρών αποτελούν, πράγματι, μεγάλα εμπόδια ανάπτυξης συνεργασιών στα επιθυμητά επίπεδα.

2.4.2.6. Πρέπει να υιοθετηθούν ειδικά σχέδια δράσης προς υποστήριξη των εμπορικών δραστηριοτήτων της ΕΕ με τις τρίτες χώρες:

- δημιουργία μηχανισμών ασφάλισης κατά «παντός κινδύνου» για τις επενδύσεις σε τρίτες χώρες 7

- μεγαλύτερη έμφαση για την ανεύρεση εταίρων σε τρίτες χώρες με σκοπό την εμπορική συνεργασία 7

- κατάρτιση δυνητικών στελεχών από τρίτες χώρες για την απόκτηση διοικητικών προσόντων (management) που θα διαδραματίσουν θεμελιώδη ρόλο για την επέκταση των εμπορικών επιχειρήσεων της ΕΕ.

3. Ο ρόλος και η δράση των κράτων μελών και της ΕΕ σχετικά με το εμπόριο

3.1. Ενέργειες που αναλαμβάνονται από τα κράτη μέλη

Η ΟΚΕ ζητεί τη δημιουργία ενός ευρωπαϊκού οργάνου που θα αποτελείται από υψηλόβαθμους εκπροσώπους της Επιτροπής και των Εθνικών Διοικήσεων για να εξετάσει τους παράγοντες που εμποδίζουν συναλλαγές εντός της ΕΕ.

3.2. Ρόλος και δράσεις της ΕΕ

3.2.1. Δράσεις υπέρ του εμπορίου

3.2.1.1. Τα περισσότερα από τα μέτρα που λαμβάνονται στα πλαίσια πολυετών προγραμμάτων υπέρ των επιχειρήσεων και εμπορικών γραφείων απευθύνονται σε ΜΜΕ, οι οποίες καλύπτουν και τη μεταποίηση και το εμπόριο. Οι ανάγκες, όμως, των δύο αυτών χώρων είναι εντελώς διαφορετικές όχι μόνον μεταξύ τους, αλλά και από χώρα σε χώρα. Για την αποτελεσματικότερη αξιοποίηση των κοινοτικών κονδυλίων και την διαφάνεια, η ΟΚΕ προτείνει το διαχωρισμό των ΜΜΕ σε ΜΜΕΕ (Εμπορίου) και ΜΜΜΕ (μεταποίησης). (English: SMEC & SMEI).

3.2.1.1.1. Η Επιτροπή και τα κράτη μέλη οφείλουν να βοηθούν τις εμπορικές ΜΜΕ ώστε να συμμετέχουν πλήρως στα Διαρθρωτικά Ταμεία. Αυτό θα τις διευκολύνει να εκσυγχρονισθούν με:

- την προσφορά τεχνογνωσίας για νέες τεχνολογίες πληροφόρησης 7

- την προσφορά τεχνογνωσίας για νέες μεθόδους διοίκησης και εκσυγχρονισμού 7

- την ανάπτυξη συστημάτων υποστήριξης για επιχειρήσεις 7

- τη δημιουργία ενός παρατηρητηρίου για την επεξεργασία πληροφοριών από εμπορικές ΜΜΕ.

3.2.1.2. Η εφαρμογή συγκεκριμένων και αυστηρά οριοθετημένων προγραμμάτων που θα αφορούν αποκλειστικά τις εμπορικές επιχειρήσεις και εμπορικά γραφεία είναι μία αδήριτη αναγκαιότητα, η οποία δεν επιτρέπει την απώλεια και άλλου κρίσιμου χρόνου.

Τα προγράμματα μπορούν να αφορούν τους εξής τομείς:

- χρηματοδοτήσεις ανανέωσης, συμπλήρωσης, εκσυγχρονισμού και επέκτασης κτιριακών εγκαταστάσεων, συστημάτων οργάνωσης και αποθήκευσης και χρήσης των νέων τεχνολογιών 7

- χρηματοδοτήσεις κοινών εμπορικών ενεργειών (joint ventures) από εμπορικές εταιρείες οι οποίες ανήκουν σε δύο τουλάχιστον κράτη μέλη της ΕΕ 7

- χρηματοδοτήσεις κοινών εμπορικών ενεργειών από εταιρείες που ανήκουν σε δύο τουλάχιστον κράτη μέλη της ΕΕ οι οποίες αποσκοπούν στην καλύτερη οργάνωση του τομέα πωλήσεων ή αγορών και στην οργανωτική υποστήριξη των εταιρειών 7

- χρηματοδοτήσεις για τη διευκόλυνση συνεργασιών μεταξύ εμπορικών εταιρειών και εμπορικών γραφείων ώστε να επιτευχθεί η δημιουργία ισχυροτέρων συγκροτημάτων, προς όφελος του εμπορίου και της κατανάλωσης 7

- διευκόλυνση εμπορικών επιχειρήσεων για χρηματοδοτήσεις με τους όρους των μεταποιητικών επιχειρήσεων και αντιμετώπιση του προβλήματος της ελλείψεως παγίων στοιχείων για εγγύηση 7

- προώθηση της πρόσβασης των ΜΜΕ Εμπορίου σε πηγές χρηματοδότησης «αρχικού κεφαλαίου» (seed capital) και «επιχειρηματικού κεφαλαίου» (venture capital).

3.2.1.3. Από τη μελέτη των προγραμμάτων που έχουν ήδη εφαρμοστεί με επιτυχία για τη βιομηχανία και τη μεταποίηση μπορούν να βγούν συμπεράσματα και δράσεις τα οποία θα βοηθήσουν το εμπόριο, το οποίο μέχρι σήμερα δεν έχει λάβει μέρος σε κοινοτικές ενισχύσεις, στο βαθμό που δικαιούται.

3.2.2. Το πλαίσιο διαβούλευσης

3.2.2.1. Το Εμπόριο των 4,5 εκατ. επιχειρήσεων και των 22 εκατ. εργαζομένων υποστηρίζεται, σήμερα, από μία διοικητική μονάδα της ΓΔ ΧΧΙΙΙ που απασχολεί, μία ντουζίνα ανθρώπων μόνο!!!3.2.2.1.1. Όταν υπάρχουν Γενικές Διευθύνσεις για τη Βιομηχανία, τη Γεωργία, τους Καταναλωτές, ακόμη και την Αλιεία, εύλογα προκαλείται η απορία για την υποβάθμιση του Εμπορίου.

3.2.2.1.2. Για τη βέλτιστη αξιοποίηση του δυναμικού, οικονομικού και κοινωνικού ρόλου του Εμπορίου η ΟΚΕ προτείνει τη δημιουργία Γενικής Διεύθυνσης για το Εμπόριο, στην οποία θα περιληφθούν όλες οι κοινοτικές υπηρεσίες που ασχολούνται, άμεσα ή έμμεσα, με την εμπορική δραστηριότητα.

3.2.2.2. Με δεδομένο το σπουδαίο ρόλο που έχει διαδραματίσει μέχρι σήμερα η Επιτροπή Εμπορίου και Διανομής (ΕΕΔ) σαν μοναδικού και απόλυτα εξειδικευμένου στο εμπόριο συμβουλευτικού οργάνου της Επιτροπής, η ΟΚΕ θεωρεί απαραίτητη την αναβάθμιση και ενίσχυση του έργου της.

3.2.2.3. Οι οργανώσεις των επιχειρηματιών και οι συνδικαλιστικές οργανώσεις του εμπορίου συγκαταλέγονται σήμερα μεταξύ των πιο ισχυρών και αξιόπιστων κοινωνικών εταίρων, γεγονός που πρέπει να αναγνωρίζουν τα κοινοτικά όργανα. Είναι συνεπώς σκόπιμο να διαδραματίζουν το ρόλο τους σε ο,τιδήποτε άπτεται του τομέα, διαμέσου των αντιπροσώπων τους, της Eurocommerce από κοινού με την Eurofiet ως εκπροσώπου των εργαζομένων.

3.2.2.3.1. Η ΟΚΕ καλεί την Επιτροπή να υποστηρίξει πιο ουσιαστικά τον, ευρισκόμενο σε εξέλιξη κοινωνικό διάλογο των κοινωνικών εταίρων του εμπορίου, Eurofiet και Eurocommerce με σκοπό την αλληλοκατανόηση, την περαιτέρω ανάπτυξη του κοινωνικού διαλόγου, την ενίσχυση της απασχόλησης και τη βελτίωση των εμπορικών υπηρεσιών. Επίσης, τα αποτελέσματα του διαλόγου να λαμβάνονται σοβαρά υπόψη από την Επιτροπή πριν τη λήψη όποιας σχετικής απόφασης.

3.2.2.4. Η έλλειψη ενός πλαισίου διαλόγου μεταξύ των φορέων που εκπροσωπούν το εμπόριο και των φορέων που εκπροσωπούν τους καταναλωτές δημιουργεί, μερικές φορές, ορισμένα κενά διαβούλευσης τα οποία υψώνουν εμπόδια στην αποκατάσταση σχέσεων εμπιστοσύνης. Το υγιές εμπόριο δεν εξυπηρετείται από την αντιπαράθεση με τους καταναλωτές και ενδιαφέρεται για την καλύτερη και πληρέστερη ενημέρωση τους ώστε να δημοσιοποιούνται οι πρακτικές εκείνες που στρεβλώνουν τον ελεύθερο ανταγωνισμό.

3.2.2.4.1. Η ΟΚΕ προτείνει τη:

- δημιουργία μιας διαρκούς συμβουλευτικής επιτροπής εμπόρων-καταναλωτών υπό την αιγίδα των ΓΔ ΧΧΙΙΙ-ΧΧΙV 7

- παρουσία εκπροσώπων των καταναλωτών και των εμπόρων στις εργασίες της Επιτροπής Εμπορίου και Διανομής και της Συμβουλευτικής Επιτροπής Καταναλωτών, αντίστοιχα, εφόσον συζητούνται θέματα κοινού ενδιαφέροντος 7

- τακτική διαβούλευση των αντιπροσωπευτικών φορέων εμπόρων-καταναλωτών.

4. Νέες πρόκλησεις που αντιμετωπίζει το εμπόριο

4.1. Εξασφάλιση αποτελεσματικότητας της ενιαίας αγοράς

4.1.1. Εμπόδια στην ενιαία αγορά

4.1.1.1. Τα κράτη μέλη οφείλουν να ξεπεράσουν τις προκαταλήψεις άλλων παρωχημένων εποχών και να προχωρήσουν άμεσα στην εναρμόνιση όσων Κανονισμών δημιουργούν εμπόδια στην ενιαία αγορά.

4.1.1.2. Πρέπει να γίνει αντιληπτό από όλες τις εθνικές και τοπικές κυβερνήσεις πως θέτοντας εμπόδια στην ελεύθερη κυκλοφορία επιχειρήσεων και αγαθών, θα υποστούν και αυτές τα ίδια από την απέναντι πλευρά ...

4.1.2. Ανησυχίες των καταναλωτών

4.1.2.1. Οι καταναλωτές και οι έμποροι ξεκινώντας από διαφορετικές αφετηρίες συναντώνται στο χώρο της αγοράς, όπου βρίσκονται σε πλήρη αλληλεξάρτηση.

4.1.2.2. Ο σωστά ενημερωμένος καταναλωτής είναι αυτός που διασφαλίζει τον υγιή ανταγωνισμό στον χώρο του εμπορίου, αφού είναι ο μόνος που μπορεί να τιμωρήσει, μέχρις εξαφανίσεως, τον κακό έμπορο.

4.1.2.3. Ο έμπορος οφείλει την ύπαρξή του στον καταναλωτή και πρέπει να το αναγνωρίζει προσφέροντάς του τον καλύτερο, δυνατό, συνδυασμό από ενημέρωση-ποιότητα-υπηρεσίες-τιμή.

4.1.2.4. Υπάρχουν ακόμη και σήμερα, ορισμένες παρωχημένες πλέον, και μη τεκμηριωμένες προκαταλήψεις στις σχέσεις εμπόρου-καταναλωτή οι οποίες και μπορούν και πρέπει να αμβλυνθούν μέσα από καλόπιστο διάλογο, προς όφελος και των δύο πλευρών, αφού περισσότερα είναι τα κοινά παρά τα διιστάμενα συμφέροντα.

4.1.2.5. Η αποτελεσματική χρήση στατιστικών δεδομένων σχετικά με τη συμπεριφορά του καταναλωτή μπορεί να συμβάλει σε μεγάλο βαθμό στην ανάπτυξη των εμπορικών ΜΜΕ.

4.1.2.6. Το εμπόριο μπορεί να συμβάλει αποφασιστικά στην υποστήριξη του περιβάλλοντος επιλέγοντας οικολογικές συσκευασίες, μειώνοντας την καταναλισκόμενη ενέργεια, χρησιμοποιώντας φιλικές προς το περιβάλλον πηγές ενέργειας.

4.1.3. Η εισαγωγή του Ευρώ

4.1.3.1. Η εισαγωγή του Ευρώ στις καθημερινές συναλλαγές θα αποτελέσει έργο, κατ'εξοχήν, του εμπορίου χωρίς, βέβαια, να παραγνωρίζεται το γεγονός ότι ο τομέας ο οποίος θα επηρεασθεί περισσότερο από κάθε άλλον θα είναι το τραπεζικό σύστημα.

4.1.3.1.1. Ο εμπορικός τομέας θα αντιμετωπίσει νέες και δαπανηρές προκλήσεις όπως, για παράδειγμα, προσαρμογή των ταμειακών μηχανών και άλλου εξοπλισμού στα νέα χαρτονομίσματα και νομίσματα, προσαρμογή των τιμών, νέοι τιμοκατάλογοι, κ.λπ.

4.1.3.2. Για την όσο το δυνατόν ομαλότερη εισαγωγή του Ευρώ στην αγορά προτείνεται:

- πρόγραμμα εκπαίδευσης για εμπόρους και εργαζομένους, το οποίο θα αναφέρεται στις ευκαιρίες, τα πλεονεκτήματα και τα μειονεκτήματα που συνεπάγεται η χρήση του ευρώ 7

- πρόγραμμα υποστήριξης των μικρών και ΜΜΕ του εμπορίου στη διαδικασία προσαρμογής (π.χ. ενημερωτικές ημερίδες, ενημερωτικά φυλλάδια, πριμοδοτούμενα δάνεια για επένδυση σε απαραίτητα ηλεκτρονικά μέσα κ.λπ.) 7

- η εκστρατεία ενημέρωσης που ήδη ξεκίνησε με την ευθύνη των ΓΔ ΙΙ και Χ θα πρέπει να λάβει υπόψη της τα ιδιαίτερα χαρακτηριστικά των ευρωπαϊκών λαών, ανεξάρτητα από το ποιες χώρες θα συμμετέχουν στην α' ή β' φάση της ΟΝΕ και να αποφύγει στρεβλώσεις οι οποίες μπορούν να δημιουργήσουν αντιευρωπαϊκά αισθήματα, αλλά επίσης και το δυναμικό που διαθέτει το εμπόριο για την προώθηση του ευρώ στο κοινό 7

- ανάπτυξη ιδιαιτέρων ενημερωτικών προγραμμάτων για την πρωτοβάθμια και τη δευτεροβάθμια εκπαίδευση, για τη γρήγορη και αποτελεσματική προσαρμογή των νέων ευρωπαίων πολιτών στις νέες νομισματικές συνθήκες.

4.1.3.3. Η μετάβαση απο τα εθνικά νομίσματα σε ευρώ την 1η Ιανουαρίου 2002 θα δημιουργήσει τεράστια προβλήματα στο εμπόριο, αφού η ημερομηνία αυτή συμπίπτει με τις μεγάλες πωλήσεις των Χριστουγέννων και της Πρωτοχρονιάς, τη σύνταξη ισολογισμών, τις απογραφές εμπορευμάτων, την έναρξη εκπτώσεων.

Η ΟΚΕ προτείνει για λόγους σκοπιμότητας και πρακτικούς την επιλογή μιας ημερομηνίας προγενέστερης της 1ης Ιανουαρίου 2002.

4.1.3.4. Όσον αφορά την υποχρεωτική αναγραφή της τιμής του εμπορεύματος ανά μονάδα, μετά την εισαγωγή του ευρώ και κατά τη διάρκεια της προβλεπόμενης μεταβατικής περιόδου, οπότε θα πρέπει προσωρινά οι τιμές να αναγράφονται συγχρόνως στο εθνικό νόμισμα και σε ευρώ, προτείνεται η καθιέρωση αναγραφής τριών τιμών:

- τιμή πωλήσεως σε εθνικό νόμισμα 7

- τιμή πωλήσεως σε ευρώ 7

- τιμή ανά μονάδα σε ευρώ.

Η μέθοδος αυτή κρίνεται επαρκής δεδομένου ότι συγκρίνοντας τιμές εκφρασμένες στο ίδιο νόμισμα εξάγεται σαφές συμπέρασμα ασχέτως νομίσματος.

4.2. Επιχειρηματικό περιβάλλον

4.2.1. Διοικητικές επιβαρύνσεις και απλούστευση νομοθεσίας

4.2.1.1. Η ΟΚΕ εκφράζει την ευχή οι δράσεις των πρωτοβουλιών SLIM να έχουν τα προσδοκώμενα αποτελέσματα για να μπορέσουν οι ΜΜΕ εμπορίου να επενδύσουν το δυναμισμό τους σε παραγωγικές και όχι, πλέον, σε γραφειοκρατικές διαδικασίες.

4.2.2. Κατάρτιση

4.2.2.1. Η ΟΚΕ προτείνει:

- δημιουργία Τεχνικών Σχολών Εμπορίου με κοινό, για όλες τις χώρες, βασικό πρόγραμμα σπουδών για την εκπαίδευση, κατάρτιση και επιμόρφωση υπαλλήλων και στελεχών εμπορικών επιχειρήσεων 7

- χρηματοδότηση ειδικών προγραμμάτων κατάρτισης εργοδοτών-εμπόρων 7

- συμμετοχή εκπροσώπων των κοινωνικών εταίρων του εμπορίου στις επιτροπές επαγγελματικής κατάρτισης.

- διεθνική εκπαίδευση και κατάρτιση εργοδοτών και εργαζομένων του εμπορικού τομέα η οποία μπορεί να εγκαινιάσει νέες πρωτοβουλίες, να δημιουργήσει νέες θέσεις απασχόλησης, και να αναπτύξει νέες δραστηριότητες και επιχειρήσεις.

4.2.3. Στατιστικές πληροφορίες

4.2.3.1. Τα στατιστικά στοιχεία της Πράσινης Βίβλου είναι τόσο παλαιά (από 1986 έως 1992) που μπορούν να θεωρηθούν μόνον σαν ιστορική αναφορά, υπό το φως των ραγδαίων εξελίξεων στο εμπόριο, σχεδόν καθημερινά.

4.2.3.2. Η ΟΚΕ καλεί τόσο την EUROSTAT όσο και τις εθνικές στατιστικές υπηρεσίες να καταβάλλουν εκείνες τις προσπάθειες που απαιτούνται για την έγκαιρη συλλογή αξιόπιστων στατιστικών στοιχείων για το εμπόριο.

4.2.3.3. Πρέπει να γίνει απόλυτα κατανοητό ότι χωρίς αξιόπιστα στατιστικά στοιχεία τα κοινοτικά κονδύλια που διατίθενται για υποστήριξη πρωτοβουλιών θα δαπανώνται χωρίς αποτέλεσμα.

4.2.3.4. Όσον αφορά τα στοιχεία για την απασχόληση θα πρέπει τα διάφορα εθνικά στοιχεία να είναι συγκρίσιμα, να αναφέρονται στους υπαλλήλους κατά φύλο, ηλικία, μορφή εργασίας (πλήρης ή μερική ή εποχιακή απασχόληση, επαγγελματίες, συνταξιούχοι, σπουδαστές, άτομα που έχουν δεύτερη απασχόληση), κ.λπ.

4.2.3.5. Η ΟΚΕ προτείνει την ίδρυση ενός «Στατιστικού Παρατηρητηρίου του Εμπορίου» το οποίο θα συγκεντρώνει, συσχετίζει, και δημοσιεύει πληροφορίες, σχετικά με, μεταξύ άλλων:

- στοιχεία αναφορικά με την προσφορά και ζήτηση (μερίδιο της αγοράς ανά δίαυλο διανομής, επίπεδα τιμών, όγκοι, κ.λπ.) 7

- στοιχεία ανά επιχειρηματικό τομέα και περιφέρεια.

4.3. Απασχόληση, ανταγωνιστικότητα, συνοχή

4.3.1. Το αγροτικό περιβάλλον

4.3.1.1. Η ΕΕ οφείλει να στηρίξει με συγκεκριμένες πολιτικές το μικρό τοπικό εμπόριο (σε αγροτικά κέντρα) εφόσον θεωρείται κρίσιμη η παρουσία του για τη στήριξη και ανάπτυξη των μικρών κοινωνιών, όπως για παράδειγμα και μεταξύ πολλών άλλων μέτρων:

- ειδικά εμπορικά δάνεια με επιδοτούμενα επιτόκια για εμπορικές επιχειρήσεις που λειτουργούν σε ημιαστικές ή αγροτικές κοινότητες με πληθυσμό κάτω των 10 000 ατόμων 7

- ιδιαίτερα προγράμματα χρηματοδότησης εκσυγχρονισμού των εμπορικών επιχειρήσεων που λειτουργούν σε ημιαστικές ή αγροτικές κοινότητες με πληθυσμό κάτω των 10 000 κατοίκων για την αγορά ηλεκτρονικών υπολογιστών, σύνδεση με τα Διαδίκτυα (ιδιαίτερα με το Internet) 7

- εύκολη και χαμηλού κόστους πρόσβαση στα δίκτυα τηλεπικοινωνιών.

4.3.1.2. Να ενισχυθούν οι εμπορικές επιχειρήσεις αγροτικών περιοχών και με υπηρεσίες, δημόσιες ή ιδιωτικές, όπως ταχυδρομικές, κοινωνικές και άλλες παρεμφερείς.

4.3.1.3. Η ΟΚΕ προτείνει να δοθεί ιδιαίτερη έμφαση στην οργάνωση και δημιουργία δικτύων διανομής σε νησιωτικές περιοχές, οι οποίες αποκόπτονται από την ηπειρωτική ενδοχώρα μόλις τελειώσει η τουριστική περίοδος. Σαν αποτέλεσμα οι ελάχιστοι εναπομείναντες κάτοικοι των νησιών στερούνται, συχνά, ακόμη και είδη πρώτης ανάγκης ή φάρμακα.

4.3.2. Το αστικό περιβάλλον

4.3.2.1. Με την Πράσινη Βίβλο σκιαγραφούνται ορθώς οι δραματικές συνέπειες του μεταβαλόμενου ρόλου των εμπορικών κέντρων σε μεγαλύτερες πόλεις. Στην ουσία τούτο προκλήθηκε από την επιθυμία των καταναλωτών να επισκέπτονται τα κέντρα με ιδιωτικά αυτοκίνητα. Λιγότεροι άνθρωποι χρησιμοποιούν δημόσιες μεταφορές. Τούτο θέτει το πρόβλημα της συμφιλίωσης αντίθετων πιέσεων στην αστική πολιτική μεταξύ εμπορικών συμφερόντων, δημόσιων συγκοινωνιών, άνεσης των αυτοκινήτων και χωροταξίας στα προάστια. Αν η διακρίβωση των δυσχερειών πρόκειται να οδηγήσει σε λύσεις, η αλληλεπίδραση εμπορίου και χωροταξίας πρέπει να κατανοηθεί καλύτερα και να διασφαλισθεί η αποδοχή των αποτελεσμάτων από το κοινό.

4.3.2.2. Η εφαρμογή κάποιας μορφής χωροταξικών περιορισμών (σε ορισμένα κράτη μέλη) στην άνευ ορίων εξάπλωση των εκτός κέντρου υπεραγορών προσπαθεί να μειώσει τις στρεβλώσεις που εμφανίζονται στις εθνικές οικονομίες από την παρακμή των ιστορικών κέντρων των πόλεων και την αποαστικοποίηση η οποία καταστρέφει ζωτικά σημεία της πόλης.

4.3.2.3. Η ΟΚΕ προτείνει την διεξαγωγή έρευνας τυπικών κέντρων πόλεων από την οποία θα προκύψουν οι δράσεις εκείνες που εφαρμοζόμενες θα μπορέσουν να αναβιώσουν τα κέντρα των πόλεων.

4.3.2.4. Η παροχή σοβαρών φορολογικών κινήτρων σε επιχειρήσεις που επαναδραστηριοποιούνται στα κέντρα των πόλεων θα μπορούσε να ανατρέψει τη σημερινή φθίνουσα πορεία.

4.3.2.5. Η ανάπτυξη του διαλόγου και της στενής συνεργασίας των εκπροσώπων του εμπορίου και των δημοτικών αρχών όχι μόνο θα επιλύσει τοπικά προβλήματα, αλλά θα προβλέψει και θα αποτρέψει, επίσης, τη δημιουργία νέων. Πρέπει να τονισθεί η αλληλεξάρτηση του εμπορίου και των συστημάτων μεταφορών.

4.4. Η κοινωνία των πληροφοριών και το εμπόριο

4.4.1. Η Πράσινη Βίβλος αδυνατεί να δώσει τα κύρια χαρακτηριστικά της Κοινωνίας των Πληροφοριών και των βασικών παραμέτρων της, μεταξύ των οποίων είναι και το Ηλεκτρονικό Εμπόριο. Θα πρέπει να εκτιμηθούν συστηματικότερα και με περισσότερες λεπτομέρειες οι επιδράσεις της κοινωνίας των πληροφοριών στις υφιστάμενες μορφές της εμπορικής δραστηριότητας.

4.4.2. Η πρώτη συνέπεια της χρήσης των Διαδικτύων είναι η άνευ ορίων παγκοσμιοποίηση του εμπορίου η οποία γίνεται χωρίς να λαμβάνεται υπόψη η γνώμη των κρατών, η γνώμη των φορέων που αντιπροσωπεύουν δημόσια το εμπόριο, ούτε και των διεθνών οργανισμών που υποτίθεται ότι λειτουργούν για να διευκολύνουν τις εμπορικές πράξεις παγκόσμια.

4.4.3. Ο καταναλωτής έχει πλέον την δυνατότητα να καλύπτει τις ανάγκες του, χωρίς κανένα περιορισμό και σε ένα τρομερά ανταγωνιστικό περιβάλλον, το οποίο λειτουργεί επ'ωφελεία του, τουλάχιστον εκ πρώτης όψεως.

4.4.4. Οι νέες μέθοδοι πώλησης εξ αποστάσεως με την χρήση των νέων τεχνολογιών πρέπει να αποτελέσουν αντικείμενο ιδιαίτερης μελέτης και να καταστούν οικείες σε όλες τις ευρωπαϊκές επιχειρήσεις, διότι είναι βέβαιο ότι θα επιφέρουν τεράστιες αλλαγές στις συνήθειες των καταναλωτών και στη λειτουργία του εμπορίου.

4.4.5. Η Ευρώπη, με ιδιαίτερα αργούς ρυθμούς, αρχίζει να προσαρμόζεται στις νέες τεχνολογίες και τη χρήση των Δικτύων Πληροφοριών. Η χρήση των εφαρμογών ηλεκτρονικού εμπορίου αποτελεί ήδη την νέα εμπορική επανάσταση η οποία θα αλλάξει ριζικά τις δομές του παγκοσμίου εμπορίου, τη χωροταξική του εξάπλωση, τις σχέσεις εμπόρων-καταναλωτών, τη λειτουργία των λογιστικών συστημάτων, την εσωτερική οργάνωση, τα συστήματα πληροφόρησης και τα πρότυπα απασχόλησης.

4.4.6. Θα πρέπει να τονισθεί ιδιαίτερα ότι δεν υπάρχουν χρονικά περιθώρια διότι οι εξελίξεις είναι ραγδαίες και διότι οι ανταγωνιστικές με τις ευρωπαϊκές επιχείρησεις κανούν ήδη εκτεταμένη χρήση των νέωη τεχνολογιών.

4.4.7. Η ασφάλεια των ηλεκτρονικών συναλλαγών αποτελεί το μείζον πρόβλημα για την πλήρη επικράτηση των νέων ηλεκτρονικών μορφών εμπορίου κυρίως στο τομέα των πληρωμών, αναφορικά με την επαλήθευση των ηλεκτρονικών υπογραφών για την έγκριση των ηλεκτρονικών συναλλαγών, η οποία θα προσδώσει ιδιαίτερη ασφάλεια στις εμπορικές συναλλαγές με ηλεκτρονικά μέσα και θα ενθαρρύνει τους καταναλωτές να χρησιμοποιήσουν χωρίς αναστολές τις δυνατότητες που τους δίνονται με τη χρήση των νέων τεχνολογιών.

Στο διάλογο που εξελίσσεται μεταξύ των πιστωτικών ιδρυμάτων πρέπει ιδιαίτερο ρόλο να παίξουν οι επιχειρηματικοί και συνδικαλιστικοί εκπρόσωποι του εμπορίου.

4.4.8. Απαιτείται μία σαφής διατύπωση όλων των εννοιών που εμπεριέχονται στον όρο «Ηλεκτρονικό Εμπόριο», ώστε να αποσαφηνισθούν οι τομείς και οι δράσεις που αφορούν, αφενός μεν τις πράξεις μεταξύ των εμπορικών επιχειρήσεων (π.χ. EDI, ECR, κ.λπ.) και, αφετέρου, οι τομείς που ενδιαφέρουν το εμπόριο στις καθημερινές συναλλαγές με τους καταναλωτές.

4.4.9. Οι εμπορικές επιχειρήσεις είναι οι τελικοί χρήστες-καταναλωτές όλων των ηλεκτρονικών εφαρμογών, οι οποίες παράγονται από τις εξειδικευμένες εταιρείες ηλεκτρονικών και αυτές θα αντιμετωπίσουν τα σοβαρότερα προβλήματα χρήσης τους.

Για το λόγο αυτό, οι τελικοί χρήστες-έμποροι πρέπει να έχουν αποφασιστικό ρόλο στην ανάπτυξη και χρηματοδότηση του Ηλεκτρονικού Εμπορίου από την Επιτροπή, ώστε οι τομείς που θα αναπτυχθούν να είναι αυτοί που θα είναι πραγματικά επωφελείς και αναγκαίοι για τις συναλλαγές του 21ου αιώνα.

4.4.10. Ο Διεθνής Οργανισμός Εμπορίου (WTO) καλείται να προκαλέσει παγκόσμιο διάλογο για τα ηλεκτρονικά μέσα, ο οποίος θα κωδικοποιήσει τους κανόνες χρήσης τους και θα θωρακήσει τις πράξεις που διενεργούνται εντός αυτών με τις αναγκαίες δικλείδες ασφάλειας και αξιοπιστίας.

4.4.11. Η όσο το δυνατό συντομότερη έναρξη της εφαρμογής της δεύτερης φάσης της δράσης Commerce 2000 θα δώσει μια σημαντική ώθηση στη χρήση των αναγκαίων ηλεκτρονικών εφαρμογών στις Μικρομεσαίες Εμπορικές Επιχειρήσεις (ΜΜΕ).

4.4.12. Η κατάργηση των εθνικών τηλεπικοινωνιακών μονοπωλίων (εντός του 1998) και η αναμενόμενη απελευθέρωση των τηλεπικοινωνιακών υπηρεσιών εντός της ΕΕ θα εξυπηρετήσει τη μείωση του κόστους των παρεχομένων νέων υπηρεσιών, ώστε και οι μικρότερες εμπορικές επιχειρήσεις να μπορέσουν να επωφεληθούν από αυτές.

4.4.13. Η Επιτροπή θα πρέπει να λάβει τα αναγκαία μέτρα προστασίας του καταναλωτή στις αγορές μέσω ηλεκτρονικών μέσων (τηλεαγορές), ώστε σε καμία περίπτωση να μη μειώνεται η μέχρι σήμερα υφιστάμενη προστασία του.

4.4.14. Τα κράτη μέλη καλούνται να ανταποκριθούν άμεσα στις νέες συνθήκες που επικρατούν στην Κοινωνία των Πληροφοριών και να καλύψουν με νομοθετικά μέτρα, άμεσα, τις νέες ανάγκες των επιχειρήσεων και των καταναλωτών.

4.4.15. Καθώς αυξάνει το μερίδιο αγοράς του ηλεκτρονικού εμπορίου θα υπάρξει συνακόλουθη απώλεια παραδοσιακών θέσεων απασχόλησης του εμπορικού τομέα. Όμως αυτή η αρνητική επίπτωση αναμένεται να αντισταθμιστεί με τη δημιουργία νέων θέσεων απασχόλησης στους τομείς επιχειρησιακής στήριξης, της παραλαβής μηνυμάτων, της συσκευασίας και διανομής προϊόντων.

5. Επίλογος

5.1. Το άρθρο 129α της συνθήκης αναφέρεται στους καταναλωτές και το άρθρο 130 στην βιομηχανία.

5.1.1. Η ΟΚΕ προτείνει την αναφορά της δραστηριότητας του εμπορίου σε ένα άρθρο της αναθεωρημένης, πλέον, συνθήκης μετά τη Διακυβερνητική.

5.2. Απαιτείται ενεργητικότερη παρέμβαση της Επιτροπής στα θέματα του ευρωπαϊκού εμπορίου ώστε σύντομα να δημιουργηθεί ένα σύγχρονο επιχειρηματικό περιβάλλον μέσα στην Ευρωπαϊκή Ένωση το οποίο θα βοηθήσει τις επιχειρήσεις να αντέξουν το σκληρό παγκόσμιο ανταγωνισμό, να ενσωματώσουν τις νέες τεχνολογίες και να αντιμετωπίσουν τα προβλήματα κατάρτισης και εξειδίκευσης που θα δημιουργηθούν.

5.2.1. Παρά την τεράστια οικονομική και κοινωνική του σημασία, το εμπόριο εξακολουθεί να υποφέρει σε ορισμένες χώρες από την αρνητική εικόνα η οποία δημιουργήθηκε λόγω της πολιτικής αρτηριοσκλήρωσης των παρελθουσών δεκαετιών που είναι πλέον παρωχημένη. Η Επιτροπή πρέπει να αναλάβει δράση προκειμένου να προωθήσει την πραγματική εικόνα του εμπορίου προς όφελος της οικονομίας και της απασχόλησης.

5.2.2. Ο συνεχής πανευρωπαϊκός διάλογος για το εμπόριο, ο οποίος εγκαινιάσθηκε με τη δημοσίευση της «Πράσινης Βίβλου για το Εμπόριο», πρέπει να οδηγήσει στην κατάρτιση ενός σχεδίου δράσης η οποία θα καλύπτει όλες τις κοινοτικές πολιτικές στον τομέα του εμπορίου.

Βρυξέλλες, 28 Μαΐου 1997.

Ο Πρόεδρος της Οικονομικής και Κοινωνικής Επιτροπής

Tom JENKINS

ΠΑΡΑΡΤΗΜΑ στη γνωμοδότηση της Οικονομικής και Κοινωνικής Επιτροπής

Οι ακόλουθες τροπολογίες συγκέντρωσαν τουλάχιστον το ένα τέταρτο των έγκυρων ψήφων και απορρίφθηκαν κατά τη διάρκεια των συζητήσεων.

Σημείο 2.1.1

Νέα διατύπωση του σημείου 2.1.1

«Το εμπόριο είναι αποδεδειγμένα ο τομέας που δημιουργεί τις περισσότερες θέσεις απασχόλησης στην ΕΕ. Η ποιότητα των παρεχομένων υπηρεσιών πρέπει να βελτιωθεί παράλληλα με τη δημιουργία νέων θέσεων απασχόλησης, οι οποίες θα συνδέονται μόνιμα με τον τομέα του εμπορίου και θα είναι, ως επί το πλείστον, θέσεις πλήρους απασχόλησης 7 θέσεις κατα μερική απασχόληση θα δημιουργούνται μόνον εάν αυτές αντικαθιστούν ημιαπασχολούμενους, όπως συνταξιούχους, φοιτητές ή επισκέπτες σε μία πόλη.»

Αιτιολογία

Οι πλήρως και μόνιμα απασχολούμενοι στον τομέα του εμπορίου πρέπει να έχουν προτεραιότητα έναντι των ημιαπασχολουμένων ευκαιριακά.

Αποτέλεσμα της ψηφοφορίας

Ψήφοι υπέρ: 26, ψήφοι κατά: 40, αποχές: 8.

Σημείο 3.2.2.2

Να προστεθεί το εξής κείμενο:

«Με την ευκαιρία αυτή μπορεί να αναφερθεί η κοινή γνωμοδότηση της Eurofiet και της Eurocommerce για την ανάπτυξη του κοινωνικού διαλόγου σε επίπεδο Κοινότητας, στην οποία αναφέρονται τα εξής: Η ΓΔ ΧΧΙΙΙ πρέπει να διαβουλεύεται δεόντως και συστηματικά με τους κοινωνικούς εταίρους για το εμπόριο, ακόμη και στο πλαίσιο εργασιών της Επιτροπής Εμπορίου και Διανομής (ΕΕΔ).»

Αιτιολογία

Η ΕΕΔ στη ΓΔ ΧΧΙΙΙ πρέπει να εξελιχθεί με τρόπο που να εκπροσωπούνται σ'αυτήν και οι δύο πλευρές της βιομηχανίας πράγμα που θα της δώσει μεγαλύτερο κύρος για να εξετάζει θέματα όπως η απασχόληση.

Αποτέλεσμα της ψηφοφορίας

Ψήφοι υπέρ: 31, ψήφοι κατά: 60, αποχές: 11.

Σημείο 4.1.3.3

Να απαλειφθεί το τελευταίο εδάφιο: «Η ΟΚΕ προτείνει ... 2002».

Αιτιολογία

Έχει ήδη, εκδοθεί γνωμοδότηση της ΟΚΕ για τα πρακτικά προβλήματα που θα δημιουργηθούν κατά την εισαγωγή του ευρώ. Σε αυτή δεν υπάρχει καμία πρόταση να μην αρχίζει η ισχύς του με την αλλαγή του χρόνου. Άλλωστε, υπάρχουν σοβαροί λόγοι για να εισαχθεί με την αλλαγή του χρόνου, όπως π.χ. το κλείσιμο των λογιστικών βιβλίων σε ένα νόμισμα για όλη τη διάρκεια του έτους καθώς και για τα ετήσια στατιστικά στοιχεία.

Αποτέλεσμα της ψηφοφορίας

Ψήφοι υπέρ: 48, ψήφοι κατά: 55, αποχές: 12.

Σημείο 4.3.2.4

Να διαγραφεί.

Αιτιολογία

Η πρόταση υποβάλλεται πολύ νωρίς. Η πρόταση που διατυπώνεται στο σημείο 4.3.2.3 αποτελεί καλύτερη μέθοδο χάραξης νέων πολιτικών.

Αποτέλεσμα της ψηφοφορίας

Ψήφοι υπέρ: 35, ψήφοι κατά: 64, αποχές: 17.

Οι ακόλουθες τροπολογίες για τη γνωμοδότηση του τμήματος, που έλαβαν περισσότερες από το 1/4 των ψήφων που εκφράσθηκαν, απορρίφθηκαν υπέρ των τροποποιήσεων που υιοθετήθηκαν από τη Συνέλευση.

Σημείο 3.2.1.4

«Οι μεγάλες διαφορές μεταξύ εθνικών φορολογικών πολιτικών για τις επιχειρήσεις φαλκιδεύουν τους όρους ανταγωνισμού και εμποδίζουν την ομαλή λειτουργία της εσωτερικής αγοράς. Η ΟΚΕ θα καλωσόριζε την ανάληψη πρωτοβουλιών εκ μέρους της Επιτροπής για την εναρμόνιση όχι μόνον της έμμεσης, αλλά και της άμεσης φορολογίας των κρατών μελών της ΕΕ.»

Αποτέλεσμα της ψηφοφορίας

Ψήφοι υπέρ: 46, ψήφοι κατά: 48, αποχές: 6.

Σημείο 4.4.13

«Η απόκτηση του αναγκαίου εξοπλισμού σε συνδυασμό με τα απαραίτητα προγράμματα κατάρτισης αποτελούν τα δύο βασικότερα θέματα που απαιτούν άμεσες χρηματοδοτήσεις από την Επιτροπή. Η Επιτροπή καλείται να εξετάσει με ιδιαίτερη προσοχή τις ανάγκες των ΜΜΕ και να προχωρήσει σε ένα σοβαρό πρόγραμμα ενίσχυσής τους.»

Αποτέλεσμα της ψηφοφορίας

Ψήφοι υπέρ: 49, ψήφοι κατά: 55, αποχές: 18.